**BYD – Nyereményjáték szabályzat**

A jelen nyereményjáték szabályzat (a továbbiakban: **Szabályzat**) vonatkozik a **Duna Autó Zrt.**  (székhely: **1037 Budapest, Zay utca 24.**, cégjegyzékszám: **01-10-043065**, nyilvántartja: Fővárosi Törvényszék Cégbírósága Budapest, a továbbiakban: **Szervező**) által szervezett BYD nyereményjátékra (a továbbiakban: **Játék**), amely Játékra vonatkozó nyereményjáték-szabályzat a **dunaauto.hu/byd** honlapon kerül közzétételre.

A Játékban résztvevő jelentkező a részvétellel elfogadja a jelen Szabályzat rendelkezéseit, és magára nézve kötelezőnek ismeri el az abban foglaltakat.

**1. A Játékban résztvevő személyek**

A Játékban részt vehet minden 18. életévét betöltött, cselekvőképességében nem korlátozott természetes személy, aki Magyarországon tartózkodási vagy lakóhellyel rendelkezik, és aki a jelen Szabályzatban foglalt valamennyi feltételnek maradéktalanul megfelel, és akivel szemben nem áll fenn a Játékból történő kizárás bármely feltétele.

A Játékban részt vehet továbbá bármely Magyarországon nyilvántartásba vett és működő jogi személy, amely a jelen Szabályzatban foglaltaknak megfelel, és akivel szemben nem áll fenn a Játékból történő kizárás bármely feltétele (továbbiakban együttesen: **Játékos**).

A Játékban NEM vehetnek részt az alábbi személyek:

·        a Szervező, valamint a Szervező tulajdonosai, vezető tisztségviselői, munkavállalói, megbízottjai, valamint mindezek Ptk. 8:1. § szerinti közeli hozzátartozói;

·        egyéb, a lebonyolításban közvetlenül közreműködő jogi személyek vagy jogi személyiség nélküli szervezetek, illetve azok tulajdonosai, vezető tisztségviselői, munkavállalói, megbízottjai, valamint mindezek Ptk. 8:1. § szerinti közeli hozzátartozói;

        az a jogi személy, amely a jelen Szabályzatban szabályozott Játék időtartalma alatt Szervezővel összesen több, mint egy új BYD gépjárműre (bármely modellre) vonatkozóan köt adásvételi szerződést.

A Játékból a Szervező kizárja azt a Játékost, aki bármilyen módon veszélyezteti a Játék tisztességes lebonyolítását. A kizárás tényéről a Szervező a Játékosnak külön értesítést nem küld.

A Játékos kijelenti, hogy a Játékra történő jelentkezés során megadott adatai megfelelnek a valóságnak, továbbá tudomásul veszi, hogy Szervező semmilyen felelősséget nem vállal a Játékos által megadott adatokat illetően, ideértve azt az esetet is, ha a Játékos hiányosan, hibásan adja meg személyes adatait és ebből az okból a nyeremény átadásával Szervező késedelembe esne, vagy a kézbesítés/szállítás meghiúsulna és/vagy ebből kifolyólag Játékosnak kára keletkezne

**2. Jelentkezés a Játékra, részvételi feltételek**

A Játékosok közül a sorsoláson kizárólag azok vehetnek részt, akik a jelen Szabályzatban meghatározott részvételi feltételeket együttesen és maradéktalanul teljesítik, és velük szemben az 1. pontban meghatározott kizáró okok egyike sem áll fenn.

A Játékban azok vehetnek részt, akik

a) a Szervezővel új BYD gépjárműre (bármely modellre) vonatkozóan kötnek adásvételi szerződést a nyereményjáték időtartama alatt (4. pont)

b) és a szerződéskötés során az Adatvédelmi Tájékoztatóban chrome-extension://efaidnbmnnnibpcajpcglclefindmkaj/https://dunaauto.hu/uploads/file/adatkezelesi-tajekoztato.pdf meghatározottak szerint a kapcsolattartáshoz szükséges személyes adataik kezeléséhez önkéntesen és kifejezetten, írásban hozzájárulnak.

Jogi személy Játékos esetén a jelen pont szerinti szerződéskötés kizárólag egy BYD gépjárműre vonatkozhat, vagyis több gépjármű megvásárlása esetén a Játékban való részvétel nem lehetséges ezen jogi személy Játékos részére. A fenti feltételeknek való megfelelés során jogi személy Játékos esetén a Játékos cégjegyzésre jogosult képviselője vagy ilyen személy által meghatalmazott más képviselője járhat el.

**3. A Játék leírása**

A Játékot a Szervező több felületen is hirdeti, mely hirdetési anyagok összefoglalóan tájékoztatják a felhasználókat a Játék leírásáról, azonban a hirdetésekben közvetített tartalom minden esetben a jelen Szabályzatban rögzítettekkel összhangban értelmezendő.

A Játékban a Szervező a jelen Szabályzatban meghatározott nyereményt sorsolja ki azok között, akik a Játék időtartama alatt a 2. pontban foglalt feltételeknek megfelelő adásvételi szerződést kötik meg a Szervezővel.

A sorsolás eredményeképpen az 1-2. pontban foglalt feltételeknek megfelelő Játékosok között a Szervező 2 db páros belépőt sorsol ki az UEFA EURO 2024 (Európa Bajnokság) valamely magyar vonatkozású mérkőzésére. A Szervező kizárólag a vele szerződő Játékosok közül sorsolják ki saját nyertesüket.

A Játékban való részvétel önkéntes és ingyenes.

Szervező fenntartja a jogát, hogy amennyiben a Játék során csalás vagy más jogellenes magatartás gyanúja merülne fel bármely Játékossal kapcsolatban, annak kivizsgálásához információt kérjen a Játékostól, illetve a Szervező egyoldalú döntése alapján (amelyet indokolni nem köteles) felfüggessze vagy kizárja a Játékost a Játékból. A jelen pontban meghatározott, tisztességtelen magatartást tanúsító Játékosok kötelesek megtéríteni minden olyan kárt, amelyet a Játékkal összefüggésben a Szervezőnek okoznak.

**4. A Játék időtartama**

A Játék 2024. május 13-18. között zajlik.

A Játékban részt venni, arra jelentkezni a Játék kezdetének időpontjától (04.29.), a Játék utolsó napjáig (05.11.) lehetséges a Szervező nyitvatartási idejében a 2. pont szerinti szerződés megkötésével egyidejűleg.

Eredményhirdetés időpontja: 2024. május 18.

**5. Nyeremény**

A Szabályzat feltételeinek megfelelő Játékosok közül a Szervező 1 fő nyertest választ ki, aki a Játék nyereményeként a Szervező által felajánlott következő terméket kapja meg:

* 1 páros belépő az UEFA EURO 2024 (Európa Bajnokság) valamely magyar vonatkozású mérkőzésére.

A teljes Játék ideje alatt összesen 1 fő nyertes kerül kihirdetésre, akikkel egyidejűleg 2 fő pótnyertes kerül kihirdetésre.

A nyeremény másra át nem ruházható és pénzre át nem váltható, másra nem cserélhető.

A nyereményekkel kapcsolatban felmerülő esetleges adókötelezettség teljesítése érdekében a Szervező és a nyertesek kötelesek együttműködni. A nyeremény átadása során (annak körülményeire tekintettel) a személyi jövedelemadóról szóló 1995. évi CXVII. törvény 76. § (3) és (5) bekezdésében foglaltak az irányadók, azaz a Játék során alkalmazandó rendelkezésekre tekintettel a juttatás utáni személyi jövedelemadó bevallási és befizetési kötelezettség a kifizetőt terheli. Kifizetőnek a BYD Electric Bus & Truck Hungary Kft. (székhely: 2903 Komárom, Ipari Park, Puskás Tivadar út 8.; cégjegyzékszám: 11-09-010855; nyilvántartja: Tatabányai Törvényszék Cégbírósága; a továbbiakban: „**Kifizető**”) minősül azzal, hogy a juttatás kapcsán további adóteher nem merül fel.

A Szervező az itt felsorolt nyereményen túl további nyereményt a Játékban során nem oszt ki. A nyeremény kizárólag a belépőket tartalmazza; a Szervező nem vállal kötelezettséget a nyertesek utazási és/vagy szállásköltségének vagy bármely egyéb, a nyeremény érvényesítésével kapcsolatosan felmerült költségének megfizetéséért.

**6. A nyertesek kiválasztása**

A Szervező a Játék nyerteseit véletlenszerű sorsolás útján választja ki azon Játékosok közül, akik megfelelnek az 1. pontban foglalt követelményeknek és a 2. pont szerinti szerződés megkötésével egyidejűleg a nyereményjátékban való részvételi szándékukról nyilatkoztak.

A kiválasztás alkalmával a Szervező a nyereményhez szintén véletlenszerű sorsolás alapján 1 fő pótnyertest is kihirdet. Amennyiben a nyertes a nyereményre nem jogosult, a részvétel jelen Szabályzat szerinti feltételeinek nem felel meg, az átvételhez szükséges adatokat a Szervező által megadott határidőben nem biztosítja, vagy a nyereményét a megadott határidőn belül vagy előre egyeztetett időpontban nem veszi át, vagy visszautasítja, a nyereményre a pótnyertes válik jogosulttá. Amennyiben a pótnyertes sem válik jogosulttá, úgy a nyereménynek nincs nyertese, az a Szervező tulajdonában marad.

**7. Nyertesek értesítése**

A nyertest a Szervező a Játékra történő jelentkezéskor megadott elérhetőségeinek valamelyike útján 2024. május 18. értesíti.

A nyereményt a kapcsolatfelvételt követő adategyeztetés során megadott személyes adatokkal veheti át a nyertesek a Szervezővel előzetesen egyeztetett helyszínen vagy postai küldeményként.

**8. A nyeremények kézbesítése, átvétele**

A Játékosok kötelesek együttműködni a Szervezővel a nyeremények átvétele, illetve igénybevétele érdekében. Amennyiben a kötelezettségüknek a Szervező ismételt (akár elektronikus úton történő) felszólítása ellenére sem tesznek eleget és a nyeremény átvétele ezért meghiúsul, a nyeremény a továbbiakban nem vehető át, illetve nem vehető igénybe, a Szervezőt pedig az emiatt felmerült kárért semmilyen felelősség nem terheli.

A nyertes a nyereményt a Szervezőnek megküldött írásbeli nyilatkozatával visszautasíthatja. A nyeremény visszautasításáról a nyertes az okirat megküldésével haladéktalanul, de legkésőbb a nyertes kiválasztását követő 2 napon belül, második nap 16:00 óráig köteles tájékoztatni a Szervezőt, valamint ezen határidőn belül kell gondoskodnia a nyertesnek a nyeremény átvételéről is. A nyertesnek ezen határidő elmulasztása automatikusan a pótnyertes nyertessé minősülését vonja maga után.

**9. Felelősség**

A Játékra történő jelentkezések, valamint a nyeremény átadása érdekében kért személyes adatok hiányosságáért (név-, cím- vagy egyéb elírás, fiktív adatok közlése stb.), az ezekből adódó értesítési, vagy szállítási késedelemért a Szervező nem vállal felelősséget. A Játékosok az általuk tévesen szolgáltatott adatokból, vagy a postafiókjuk levélfogadásra képtelen állapotából adódó valamennyi következményt maguk viselik. A személyes adatok helytállóságát a Játékra történő jelentkezés során (vagy azt követően) a Szervezőnek általában nem áll módjában ellenőrizni. Ezzel kapcsolatban a felelősség, és minden ezzel járó jogi és anyagi következmény minden esetben kizárólag a Játékosokat terheli.

A Szervező a nyeremények minőségi hibáiért, meghibásodásáért kizárja a felelősségét, azokért jótállást nem vállal kivéve, ha a felelősség kizárását a magyar jogszabályok kifejezett rendelkezéssel tiltják.

A Szervező kizár minden felelősséget bármilyen kártérítési, kártalanítási igényért a Játékokban való részvétel során, a Játék esetleges hibáiból, hiányosságaiból, hibás működéséből, a Játék során bekövetkezett késésekből eredő vagy ahhoz kapcsolódó költségekért, károkért, veszteségekért. A Játékos a Játékban történő részvétellel kifejezetten lemond a Játék lebonyolításával, a nyertesek kiválasztásával, a nyereményekkel, a nyertesekkel kapcsolatos, a Szervezővel vagy bármely harmadik személlyel szembeni igényérvényesítésről.

A Szervező nem vállal továbbá felelősséget azért, ha a Játék időtartama alatt a Játék, illetve a Játékot, valamint a Szabályzatot tartalmazó weboldal technikai okokból időszakosan nem érhető el. A Szervező nem felel továbbá a rajta kívül álló okkal (például az Internetes hálózatban keletkezett technikai meghibásodással vagy kimaradással) összefüggésben keletkezett hibákért és ezek következményeiért.

Amennyiben a Játékos magatartása következtében vagy azzal összefüggésben harmadik személy vagy bármely hatóság illetve bíróság a Szervezővel szemben bármilyen igényt támaszt illetve eljárást indít, a Játékos köteles minden a Szervező által megkövetelt intézkedést megtenni, és a Szervezőnek megtéríteni minden olyan kárt, vagyoni hátrányt és költséget, ami azokat a Játékos bármely jogellenes magatartása miatt vagy azzal összefüggésben éri.

**10. Egyéb rendelkezések**

A Szervező fenntartja magának a jogot a jelen Szabályzat egyoldalú, előzetes értesítés nélküli megváltoztatására vagy visszavonására, a Játék indokolás nélküli törlésére.

Szervező tájékoztatja a Játékosokat, hogy a jelen Játék nem tartozik a szerencsejáték szervezéséről szóló 1991. évi XXXIV. törvény hatálya alá.

A Játékos a Játékban történő részvételével kijelenti, hogy a jelen Szabályzat, illetve a rendelkezésére bocsátott adatkezelési tájékoztató rendelkezéseit megismerte és azokat magára nézve elfogadta, így a Játékban történő részvétellel egyben tájékozott, önkéntes és kifejezett hozzájárulását adja a Játékban való részvételéhez. A Szervező egyúttal tájékoztatja a Játékosokat, hogy a Játékban való részvételük során, a Játék lebonyolításának céljából a szerződéskötés során megadott személyes adataik közül kizárólag kapcsolattartási személyes adataikat kezelik.

A Szabályzat a Játék időtartama alatt, és a nyertesek kiválasztását követő 30 napig elérhető a Szervező hivatalos weboldalán.

Amennyiben a Játékkal kapcsolatban kérdést kíván feltenni, írjon privát üzenetet a Szervező márkakereskedés elérhetőségére: info@dunaauto.hu! Kérjük, hogy az üzenet tárgyában tüntesse fel a Játék elnevezését.

Kelt: Budapest, 2024. május 13.